Shootout i Vestibylen

Shootouten i Vestibylen er den mest blodige hendelsen i Kattas historie, og kan på mange måter sammenlignes med shootouten som tok livet av Pablo Escobar i 1993. Bakteppet for denne tragiske hendelsen var en stadig eskalerende konflikt mellom Russestyret og Elevfronten, som startet etter en grov maktovertredelse fra Russestyret. Russestyret hadde i flere dager på rad hadde sendt ut torpedoer for å skyte med vannpistoler på de av Kattas elever som ikke fulgte styrets tyranniske krav for klesplagg. Det var nemlig temauke, og styret hadde bestemt at alle skulle gå med klær i ulike temaer på de ulike dagene. Torpedoene viste seg å være ukontrollerbare, og når de først ble plassert ut i felten begynte de å skyte nærmest tilfeldig, også på de som faktisk fulgte styrets krav. Det største problemet var at Styrets egne maktbase, VG3 elevene som hadde stemt de frem via skolens demokratiske prosesser, også ble offer for denne terroren, noe som var totalt uakseptabelt. Kattas Elevfront, elevenes revolusjonære stemme, mente at styret hadde begått en alvorlig overtredelse av makt og en direkte urett mot Kattas elever, og at de måtte stilles for retten. Kattas Elevfront hadde klaget til styret, men Styret hadde svart med å anklage Elevfronten for å være en 'terrorgruppe', og at de aldri ville forhandle med terrorister. Dette gjorde at Elevfronten måtte ty til langt mer ekstreme midler, og planleggingen for hevnaksjon begynte nærmest umiddelbart.

Den første planen elevfronten la var å angripe styret under et av deres arrangementer, nærmere spesifikt under skolens 'russeterror'. Originalt var planen å storme arrangementet med tropper fra både innsiden og utsiden, og anvende styrets egne taktikk med vannpistoler mot de. Elevfronten skulle sprute ned samtlige av styrets medlemmer med vann, og så uttale sin revolusjonære beskjed foran folket, for så å forlate aulaen i stil. Dette forble også planen frem til selve dagen, men slik det vil bli forklart under gikk ikke alt som planlagt.

### **Hendelsesforløpet:**

**Cirka 11:40:** Elevfronten får nyss om at Russestyret skal ha et arrangement, såkalt 'Russeterror'. Dette er deres sjanse. De samler sine styrker og beveger seg i hurtig tempo mot Aulaen, der arrangementet skal foregå.

**Cirka 11:47:** Elevfronten ankommer, og blir møtt i trappen av torpedoer fra russestyret. De nekter dem inngang. Det oppstår en stor diskusjon og en eskalerende konflikt. Dette skjer samtidig som store deler av kattas befolkning fortsatt er på vei opp trappene og inn i Aulaen.

**Cirka 11:49:** Første skudd avfyres. Det er usikkert hvem som åpnet ild først, hvor vidt det var elevfronten eller russestyrets torpedoer. Det blir litt som en Han Solo vs Greedo situasjon. Det som derimot er sikkert er at begge sider deltok i skuddvekslingen. Vannet fra vanngeværene sprutet i alle retninger, og ingen var trygge. Mangt en elev på vei til russestyrets arrangement var uheldige nok til å befinne seg midt i skuddvekslingen, og det var derfor en del sivile liv som gikk tapt. Styrets torpedoer hadde langt overlegne gevær, dette fordi de hadde blitt sponset av både styret selv og skolens ledelse. Kattas Elevfront hadde en langt underlegen ildkraft. Det elevfronten derimot hadde var langt bedre soldater, som var mye flinkere og bedre kjent med sine våpen enn de forholdsvis utrente troppene fra russestyret. Kattas Elevfront hadde toppsoldater, trent i mange ulike former for guerilla-krigføring. De kunne plukke huer fra over 300 meters avstand, og hadde fått trening fra Navy SEALs. Deres enkelt overlegne trening, blandet med deres brennende motivasjon og dedikerte kampånd gjorde at de, til tross for store skader på sin patrulje, til slutt gikk seirende ut av skuddvekslingen. Men dette var ikke uten tap. Flere soldater ble hardt skadet, og i kampen hadde Øverstkommandant Jerner fått store skader på både sinn og legeme. Det var derfor lenge usikkert om han ville overleve konflikten. Heldigvis fikk han ingen langvarige skader, og er i dag tilbake i toppform.

Etter skuddvekslingen lå likene strødd, og det var vann over alt. Elevfronten tok tak i sine skadde og rømte raskt åstedet, mens russestyret fikk jobben å gjøre rent. En stor seier, altså.

### **Konsekvensene av Shootouten:**

Etter shootouten var det overraskende nok ikke mange konsekvenser for Elevfronten. De fikk klar beskjed fra vampyren Reidar om at de måtte legge ned, men elevfronten nektet. Ellers stanset styrets maktovertredelser nesten umiddelbart, og de har ikke gjentatt seg siden. Dette regnes som elevfrontens første store seier i kampen for elevenes rettigheter.